Diari Oficial de la Generalitat Valenciana


Sumari del DOGV 8719, del 17-01-2020 (2020/354)

ACORD de 20 de desembre de 2019, del Consell, pel qual s'aprova la municipalització de la prestació del servei d'abastiment d'aigua potable en el terme municipal de Montserrat, en règim de monopoli, mitjançant la gestió indirecta, per concessió.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8719

Data del DOGV
:   17-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/354


Data del document
:   20-12-2019

Organisme emissor
:   Presidència de la Generalitat

Tipus de document
:   Acord

Correcció d'errades

ACORD de 20 de desembre de 2019, del Consell, pel qual s'aprova la municipalització de la prestació del servei d'abastiment d'aigua potable en el terme municipal de Montserrat, en règim de monopoli, mitjançant la gestió indirecta, per concessió. [2020/354]  
Antecedents de fet  
  
Primer. El 20 de maig de 2019, l'Ajuntament de Montserrat va presentar una sol·licitud d'aprovació de la prestació del servei d'abastiment d'aigua potable en el terme municipal de Montserrat en règim de monopoli.  
Segon. El 18 de juny de 2019, es va requerir l'Ajuntament perquè completara l'expedient a l'efecte de poder continuar amb la seua tramitació. La documentació completant l'expedient va tindre entrada en la Direcció General d'Administració Local el 28 de juny, l'11 de juliol i el 2 d'agost de 2019, respectivament.  
Tercer. Consta en l'expedient el nomenament i la constitució d'una comissió, mitjançant acord del Ple de l'Ajuntament de Montserrat de 19 de juliol de 2018, modificada per acord de Ple de 27 de desembre de 2018, encarregada d'elaborar una memòria justificativa de la prestació del servei, comprensiva dels aspectes socials, financers, tècnics i jurídics de l'activitat, la forma de gestió, la previsió dels ingressos i preu dels serveis oferits i els supòsits de cessament de l'activitat.  
  
Quart. La memòria va ser aprovada inicialment per l'acord del Ple de l'Ajuntament de Montserrat el 4 de març de 2019, per majoria absoluta del nombre legal de membres de la corporació local i ha estat exposada públicament mitjançant anuncis publicats en el Butlletí Oficial de la Província de València, núm. 56 de 21 de març de 2019, en el Diari Oficial de la Generalitat Valenciana, número 8522, de 4 d'abril de 2019, en el tauler d'edictes i en la seu electrònica de l'Ajuntament de Montserrat, des del 15 de març al 15 de maig de 2019, i s'ha practicat el tràmit d'audiència a les persones interessades.  
  
Consta la presentació d'al·legacions i la seua resolució per l'acord del Ple de l'Ajuntament de Montserrat de 9 de maig de 2019.  
Cinqué. El projecte va ser aprovat definitivament pel Ple de l'Ajuntament de Montserrat, per majoria absoluta del nombre legal de membres, el 9 de maig de 2019.  
Sisé. En l'acord del Ple de l'Ajuntament de Montserrat de 31 de juliol de 2019 es concreten, sobre la base de la memòria aprovada, les circumstàncies d'interés públic legitimadores de l'exclusió de la iniciativa privada, per raons de seguretat, salubritat i ordre públic, i que es transcriuen a continuació segons el seu tenor literal:  
«Tal com s'ha detallat a l'apartat antecedents i inici d'expedient de municipalització per execució de sentència ferma del TSJCV del present informe, i a la memòria, existeix una situació fàctica irregular, que no és una situació sobrevinguda.  
Per l'Ajuntament ja es va intentar la unificació del servei mitjançant una modificació del contracte amb Aguagest per a ampliar l'àmbit territorial a tot el municipi de Montserrat. Amb això es pretenia que els contractes signats entre Aguagest i les empreses de gestió privada (Aguas de Monserrat, SL, i la Sociedad Civil de Regantes La Dolorosa), i per tant sotmesos al règim de dret privat, tingueren un títol públic contractual habilitant i integrador per a tot el territori.  
  
Referent a això, la STSJCV de 3 de novembre de 2015, va determinar que si concorren arguments relatius a la competència municipal entorn del servei i l'adequació jurídica de l'objectiu que es persegueix, el mecanisme de la modificació contractual utilitzat no sembla conforme a dret perquè s'està aconseguint una finalitat no benvolguda per la llei, la perpetuació de la concessió i la supressió de la lliure concurrència per a la prestació del servei. En aquesta sentència s'afirma que, en la sentència recorreguda del Jutjat CA de 30 d'octubre de 2012 «no és que deixe de valorar aquesta unificació, ni assenyala que haja de continuar l'estat actual del servei en el terme municipal, sinó que el que diu és, que la forma utilitzada no és la correcta, i ha d'haver-hi concurrència pública, que és una qüestió completament diferent...».  
A l'anterior s'ha de sumar la problemàtica, en virtut de la sentència del Jutjat del CA de 9 de juliol de 2019, en procediment ordinari 50/2018, que s'ha pronunciat sobre la no existència de pròrroga tàcita i que la duració del contracte entre l'ajuntament i Hidraqua va expirar en data 7 de gener de 2018.  
Per tant, encara que a efectes pràctics podem parlar d'una concessió de fet, aquesta no està sustentada per un títol habilitant contractual públic. Per tant, l'expedient de municipalització del servei de proveïment d'aigua potable en el terme municipal de Montserrat, en règim de monopoli mitjançant gestió indirecta a través de concessió, soluciona una situació anòmala que convé corregir, mitjançant l'exercici de la reserva prevista en l'article 86.3 LBRL, la qual cosa justifica l'exclusió de la iniciativa privada, per raons de seguretat i ordre públic:  
  
No resulta jurídicament correcte el manteniment d'una situació anòmala, inestable i amb falta de seguretat jurídica pel que fa a la prestació del servei de proveïment d'aigua potable al municipi de Montserrat. No hi ha un contracte públic vigent ni una concessió pública municipal emparada per un títol contractual habilitant a tot el territori municipal. El manteniment d'aquesta situació resultaria contrari a les exigències dels articles 25 i 26 LBRL.  
Cal assenyalar que la jurisprudència considera que el subministrament d'aigua potable per empreses privades sense vincle concessional, ha d'enquadrar-se dins de la llibertat d'empresa, però mediatitzada per la intervenció administrativa (STS de 28.10.1993). No és per tant una activitat plenament lliure o de mercat. En STS de 22 de setembre de 1994, s'ha qualificat aquesta activitat com de servei públic impropi, en quant que l'activitat privada està sotmesa a un règim jurídic administratiu que exigeix determinades autoritzacions i obligacions, al fet que han de sotmetre's les empreses prestatàries. En termes textuals, segons aquesta sentència: «l'element subjectiu que presta el servei cedeix com a element rellevant davant l'element de l'activitat desenvolupada per a satisfer un interés públic, sota un règim jurídic propi de Dret Administratiu».  
Per tant, en l'actualitat existeix una situació anòmala o irregular, és a dir, encara que de facto l'accés a l'aigua es presta per Hidraqua, convé regularitzar o corregir aquesta irregular situació, evitant incerteses i proporcionant seguretat jurídica als usuaris. El seu manteniment col·lisiona directament amb la legislació contractual del sector públic, per la qual cosa correspon a l'Ajuntament, com a titular del servei, una actitud activa per a donar una solució a aquestes disfuncions que afecten aquesta activitat prestacional.  
Es pretén garantir la gestió indirecta mitjançant concessió a través d'una licitació pública integral en tot el territori, complint les degudes garanties contractuals sobre la base de l'LCSP. És a dir, una adequada prestació d'aquest servei públic local obligatori essencial, en termes d'eficàcia i eficiència, sense interferències privades o sotmetiment a un règim privat i sense restriccions de territori o exclusió de zones privades.  
D'altra banda, d'acord amb la Memòria aprovada, la contractació pública mitjançant gestió indirecta per concessió, garantiria la prestació d'aquest servei públic de titularitat municipal en termes de seguretat, pel que fa a la definició dels drets i obligacions de cadascuna de les parts (entitat local i contractista adjudicatari), tant en relació amb l'exercici de les potestats de planificació i normatives com respecte a les necessàries inversions a realitzar en la xarxa per a la millora de la seua rendibilitat.  
Amb això, es garantirien els drets dels usuaris, ja que l'existència d'un únic operador privat, triat a través d'un procediment públic i mitjançant la formalització d'un títol contractual públic habilitant en tot el terme municipal resulta el mecanisme més convenient per al compliment de l'interés públic en el cas que ens ocupa, donant solució a la problemàtica existent descrita.»  
Seté. Consten en l'expedient els informes preceptius de la Secretaria i Intervenció de la Corporació Local, exigits per la legislació estatal bàsica de règim local.  
Així mateix consten en l'expedient, altres informes emesos en les matèries de defensa de la competència i tarifes.  
Huité. En el marc de l'expedient tramitat, s'ha donat audiència a les persones interessades que han acreditat la seua representació, i consta que s'ha efectuat una consulta a l'Advocacia General de la Generalitat, que ha emés informe el 21 de novembre de 2019.  
Fonaments de dret  
  
I. L'Ajuntament de Montserrat té capacitat jurídica per a acordar la municipalització de la prestació de serveis o activitats de naturalesa econòmica, d'acord amb l'article 128.2 de la Constitució Espanyola, l'article 86 de la Llei 7/1985, de 2 d'abril, reguladora de les bases del règim local (d'ara en avant LBRL) i l'article 196 de la Llei 8/2010, de 23 de juny, de règim local de la Comunitat Valenciana (d'ara en avant LRLCV).  
II. Els articles 26.1 a) de la LBRL i 34 a) de la LRLCV estableixen, com a servei obligatori en tots els municipis, el proveïment domiciliari d'aigua potable, i queda establerta en els articles 25 de la LBRL i 33 de la LRLCV la competència municipal sobre el subministrament d'aigua, incloent-hi la del consum humà. Es tracta, doncs, d'un servei municipal que té una configuració legal. Aquesta obligatorietat es correspon, a més, amb el dret del veïnat del municipi a rebre la prestació d'aquest servei (art. 18.1 g) LBRL).  
Queda, a més, acreditat en l'expedient que el servei municipal de proveïment d'aigua potable domiciliària, no es presta de forma mancomunada.  
III. La municipalització dels serveis públics municipals en règim de monopoli exigeix la tramitació d'un expedient administratiu, de conformitat amb el que s'estableix en l'article 197 de la LRLCV, on s'acredite la conveniència i l'oportunitat de la iniciativa per als interessos públics locals.  
D'igual manera, ha de consignar-se que la regulació d'aquest procediment es complementa, en allò que resulte aplicable, amb les normes previstes per a la municipalització de serveis en els articles 56 a 66 del Reglament de Serveis de les Corporacions Locals, aprovat pel Decret de 17 de juny de 1955.  
IV. La municipalització en règim de monopoli només serà procedent respecte dels serveis reservats per llei, d'acord amb l'article 196.2 de la LRLCV.  
L'article 86.3 LBRL, en relació amb els articles 25 i 26 de la mateixa norma, declara la reserva a favor de les entitats locals, entre altres, del servei de subministrament d'aigua potable.  
V. L'aprovació dels serveis reservats en règim de monopoli exigeix la concurrència de circumstàncies d'interés públic legitimadores de l'exclusió de la iniciativa privada, la qual està justificada per les raons exposades en l'antecedent de fet sisé.  
VI. L'acord aprovatori de la prestació dels serveis en règim de monopoli comportarà la prestació del servei de subministrament d'aigua potable amb caràcter exclusiu i excloent per la mateixa Corporació Local, davant de qualsevol altre subjecte, dins del terme municipal, a través de la gestió indirecta per concessió, i sense previsió de modificació del règim tarifari vigent, amb el manteniment de l'estructura i els preus actuals, d'acord amb la memòria aprovada.  
Alhora l'acord aprovatori comporta la declaració d'utilitat pública i la necessitat d'ocupació dels béns o l'adquisició dels drets afectats pel servei, a l'empara del que s'estableix en l'article 197.5 de la LRLCV.  
  
En la tramitació d'aquest expedient s'han complit totes les prescripcions legals contingudes en les disposicions normatives esmentades, de conformitat amb el procediment previst per la legislació de règim local vigent en la matèria.  
Per tot això, de conformitat amb el que disposen els articles 86.2 de la LBRL, 197.4 de la LRLCV, i 21, 28.c) de la Llei 5/1983, de 30 de desembre, de la Generalitat, del Consell, a proposta del president de la Generalitat, el Consell, prèvia deliberació, en la reunió del 27 de desembre de 2019,  
  
ACORDA  
  
Primer  
Aprovar la prestació, per l'Ajuntament de Montserrat, del servei d'abastiment d'aigua potable en el seu terme municipal, en règim de monopoli, a través de la modalitat de gestió indirecta mitjançant concessió, i amb el manteniment de l'estructura i els preus actuals.  
  
Segon  
Publicar aquest acord en el Diari Oficial de la Generalitat Valenciana.  
Contra aquest acord, que posa fi a la via administrativa, les persones interessades, podran interposar els següents recursos:  
1. Directament, recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'aquest acord en el Diari Oficial de la Generalitat Valenciana, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
2. Potestativament, recurs de reposició davant el mateix òrgan que ha dictat l'acte, en el termini d'un mes a comptar des de l'endemà de la publicació d'aquest acord en el Diari Oficial de la Generalitat Valenciana, de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
En el cas de l'Administració local promotora del procediment, a l'empara del que s'estableix en l'article 44 de la Llei 29/1998, de 13 de juliol, reguladora de la jurisdicció contenciosa administrativa, no caldrà interposar recurs en via administrativa. No obstant això, amb caràcter previ a la interposició del recurs contenciós administratiu, i en el termini de dos mesos comptats des de l'endemà de la publicació d'aquest acord en el Diari Oficial de la Generalitat Valenciana, podrà formular requeriment raonat perquè s'anul·le o es revoque aquest acord, tenint en compte que això no incideix en la seua executivitat, ni interromp els terminis amb vista a la seua fermesa, perquè no és substitutiu del règim de recursos en via administrativa.  
Tot això sense perjudici que les persones interessades puguen exercitar qualsevol altra via que estimen oportuna.  
  
València, 20 de desembre de 2019.  
  
La consellera secretària,  
MÓNICA OLTRA JARQUE